**Dohovor o právach dieťaťa.**

*(V detskom jazyku)*

1. *Ak máš menej ako 18 rokov, si dieťa a máš práva.*
2. *Tieto práva máš bez ohľadu na farbu pleti, pohlavie, vierovyznanie, schopností, rodinné zázemie, alebo to čo, si myslíš, akým jazykom hovoríš.*
3. *Každý musí robiť vo vzťahu k deťom len to, čo je pre ne najlepšie.*
4. *Vlády musia urobiť všetko preto, aby tvoje práva boli dodržiavané.*
5. *Tvoji rodičia či opatrovníci musia ochraňovať práva detí a vláda ich má k tomu viesť.*
6. *Máš právo na život a rozvíjať sa tak, aby si využil/a svoj plný potenciál.*
7. *Máš právo na meno a štátnu príslušnosť.*
8. *Máš právo poznať svojich rodičov a právo na ich starostlivosť.*
9. *Od svojich rodičov by si nemal/a byť oddelený/á, iba ak by takéto odlúčenie bolo pre teba to najlepšie.*
10. *Máš právo žiť so svojou rodinou v jednej krajine.*
11. *Nikto ťa nesmie uniesť ani ti brániť vrátiť sa domov.*
12. *Máš právo povedať svoj názor a očakávať, že tvoj názor bude vypočutý.*
13. *Máš právo vyhľadávať informácie a povedať, čo si myslíš, avšak tvoj prejav nemôže útočiť na iných.*
14. *Máš právo myslieť si, čo chceš a vyznávať také náboženstvo, aké chceš. Tvoji rodičia by ti mali pomôcť naučiť ťa rozlišovať, čo je dobré a čo zlé.*
15. *Máš právo stretávať sa, kamarátiť sa a združovať sa s inými ľuďmi, pokiaľ to nezasahuje do práv iných.*
16. *Máš právo na súkromie.*
17. *Máš právo získavať informácie z médií z celého sveta. Dospelí musia zabezpečiť, aby si dostával/a informácie, ktorým dokážeš porozumieť.*
18. *Obidvaja tvoji rodičia sa musia podieľať na tvojej výchove a robiť pre teba len to najlepšie.*
19. *Nikto ti nesmie ubližovať (ani tvoji rodičia). Dospelí musia zabezpečiť, aby si bol/a chránený/á proti zneužívaniu, násiliu a zanedbávaniu.*
20. *Ak nemáš rodičov, máš právo na zvláštnu ochranu a opateru.*
21. *Ak ťa majú adoptovať, musí všetko prebiehať takým spôsobom, aby to bolo pre teba najlepšie.*
22. *Ak si utečencom, máš právo na zvláštnu ochranu a pomoc.*
23. *Ak si postihnutý/á, buď mentálne alebo fyzicky, máš právo na špeciálnu starostlivosť a vzdelávanie, ktoré ti pomôžu vyrásť rovnakým spôsobom, ako ostatné deti.*
24. *Máš právo na zdravie, zdravotnú starostlivosť, čistú vodu, zdravú stravu a čisté životné prostredie. Bohatšie krajiny musia v tomto pomáhať tým chudobnejším.*
25. *Ak žiješ mimo domova, máš právo na pravidelnú kontrolu a hodnotenie ako sa s tebou zaobchádza a ako je o teba postarané.*
26. *Vláda musí poskytnúť pomoc pre rodiny s deťmi, ktoré žijú v núdzi.*
27. *Máš právo na primeranú životnú úroveň. Ak si to rodičia nemôžu dovoliť, musí pomôcť vláda.*
28. *Máš právo na vzdelanie. Základné vzdelanie musí byť bezplatné*
29. *Účelom tvojej výchovy je plne rozvinúť tvoju osobnosť, talent a duševné a fyzické schopnosti tak, aby si mal úctu voči ľudským právam, kultúrnej identite, životnému prostrediu ako i voči hodnotám a kultúrnej identite iných.*
30. *Ak si členom menšiny, máš právo na vlastnú kultúru, vyznávanie a praktizovanie vlastného náboženstva a používanie vlastného jazyka.*
31. *Máš právo na oddych, hru a voľný čas.*
32. *Máš právo na ochranu pred prácou, ktorá by mohla uškodiť tvojmu zdraviu alebo prekážať tvojmu vzdelávaniu. Ak na tvojej práci niekto zarába, mal/a by si dostať spravodlivo zaplatené.*
33. *Máš právo byť chránený/á pred drogami a ľuďmi, ktorí sa živia výrobou a predajom drog.*
34. *Máš právo na ochranu proti sexuálnemu zneužívaniu.*
35. *Nikto ťa nesmie uniesť alebo predať.*
36. *Musíš byť chránený/á pred všetkými inými formami zlého zaobchádzania.*
37. *Musíš byť chránený/á pred krutými trestami.*
38. *Máš právo na ochranu v časoch vojny. Do 15 rokov, nesmieš byť v armáde ani sa zúčastňovať bojov.*
39. *Ak si sa stal/a obeťou zanedbávania, zneužívania, vykorisťovania, mučenia alebo si obeťou vojny, máš právo na osobitú starostlivosť a špeciálnu pomoc.*
40. *Ak si bol/a obvinený/á z porušenia zákona, máš právo na spravodlivý proces, ktorý berie do úvahy tvoj vek a stav. Ochrana tvojho súkromia musí byť rešpektovaná.*
41. *Ak určité zákony v jednotlivých krajinách chránia deti vo väčšej miere ako vyžaduje Dohovor, potom musia tieto ostať v platnosti.*
42. *Všetci dospelí a všetky deti musia tento Dohovor poznať.*

Zdroj: www.unicef.sk